ตลท.ชี้การเมืองรุนแรงทำต่างชาติเผ่นต่อ
ผู้จัดการตลท.เผยนักลงทุนต่างชาติยังชะลอซื้อขายหุ้นไทย เพื่อรอความชัดเจนในสถานการณ์การเมือง
28 เม.ย. 2553

ผู้จัดการตลท.เผยนักลงทุนต่างชาติยังชะลอซื้อขายหุ้นไทย เพื่อรอความชัดเจนในสถานการณ์การเมือง
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย เปิดเผยว่า เหตุการณ์ที่เกิดขึ้นเป็นภาวะที่ทำให้นักลงทุนเกิดความกังวล แม้ก่อนหน้านี้ที่การชุมนุมยืดเยื้อก็เป็นประเด็นอยู่แล้ว แต่ไม่ได้เกิดความรุนแรงก็พอรับได้
“คงเห็นต่างชาติชะลอซื้อต่อเนื่อง เพราะตอนนี้ทุกฝ่ายก็รอความชัดเจนของปัญหาว่าจะสิ้นสุดเมื่อไร ระยะนี้ต่างชาติคงยังไม่กล้ากลับเข้ามาซื้อสุทธิอย่างเมื่อก่อน แม้เศรษฐกิจในภูมิภาคเอเชียดีขึ้น เนื่องจากไทยมีแรงกดดันภายในประเทศ” ผู้จัดการตลท.กล่าว
สำหรับผลกระทบต่อบริษัทจดทะเบียน (บจ.) นั้นเชื่อว่า นักวิเคราะห์หลายสำนักได้ทำบทวิเคราะห์ที่ครอบคลุม บจ.ที่ได้รับผลกระทบจากการชุมนุมได้ชัดเจนอยู่แล้ว แต่ก็จะเห็นได้ว่าอีกหลาย บจ. ก็ไม่ได้รับผลกระทบที่ชัดเจน เพราะยังสามารถเติบโตได้จากการส่งออก